Catarroja rep la gran visita de Papà Noel
24 des. 2023

Catarroja, 23 de desembre de 2023. Nadal ha arribat a Catarroja i des de fa dies la ciutat viu una gran activitat per a celebrar aquestes festes tan màgiques. Si la setmana passada, milers de veïns i veïnes van poder gaudir de l'obertura del nou Espai Jove i de la Fira del Comerç de Nadal, que van ser tot un èxit, en aquesta ocasió l'arribada de Papà Noel ha estat una cita que s'ha viscut molt intensament, especialment pels xiquets i xiquetes de la localitat.

"Les festes de Nadal són unes dates molt especials. Per això, des de l'Ajuntament hem volgut que la ciutat visca la màgia d'aquestes celebracions amb activitats per a tots els públics, i naturalment, pensades per a les i els més menuts de la casa", ha explicat l'alcaldessa de Catarroja, Lorena Silvent, durant la celebració d'aquest matí.

L'avinguda Diputació de Catarroja s'ha vestit de gala hui dissabte 23 de desembre per a rebre la visita de Papà Noel, un esdeveniment en el qual a més, el públic infantil ha pogut gaudir de jocs infantils i tradicionals, pinta cares, casetes de roses de dacsa i cotó de sucre. I el millor de tot, han pogut lliurar la seua carta a Papà Noel, i fins i tot fer-se una foto amb ell.

Catarroja obri les seues portes a Nadal amb una àmplia programació d'activitats que ha organitzat l'Ajuntament, i que durant els pròxims tindrà com a cites principals, les sessions de Cinema Familiar els dies 26, 27 i 28 de desembre, i el dia 29 de desembre el gran espectacle: Gisela Concert Kids, en el Teatre Auditori de Catarroja.

A més, el públic juvenil podrà gaudir d'una gran quantitat de tallers amb el programa 'Nadal Jove', una iniciativa amb la qual l'Ajuntament aposta per oferir una alternativa d'oci saludable amb una variada oferta d'activitats que es duran a terme en l'Espai Jove, i que inclou des de tallers de cuina i de tote bags a escapades a la naturalesa i ral·lis nadalencs.

Una altra cita molt esperada per Catarroja serà el gran Campament Reial, que tindrà lloc el dijous 28 de desembre en l'avinguda Diputació. Una oportunitat perquè els xiquetes i les xiquetes continuen vivint un Nadal únic i puguen deixar la seua carta a les Missatgeres Reials. I, per descomptat, per als més esportistes, el 29 de desembre torna de nou enguany la tradicional carrera de Sant Silvestre.

El coronament final a aquest 2023 serà el 31 de desembre. Pensant en tota mena de públic, l'Ajuntament instal·larà en el parc del Secanet, una carpa on es podrà gaudir de l'actuació de la DJ Tanya Rys, que donarà la benvinguda a l'any 2024.